Onwettige myners in Kimberley uitgesitArgieffoto Die polisie het Donderdag die uitvoering van ŉ uitsettingsbevel van die hof in Kimberley en omgewing gemonitor. Die uitsettings het by Green Point, Samaria en Kenilworth plaasgevind, het brig. Mohale Ramatseba, woordvoerder van die polisie, verduidelik. “Mynsekuriteit by Green Point het een onwettige myner in die hand geskiet ná ŉ onderonsie omstreeks 12:00.” Hy is na ŉ plaaslike hospitaal geneem vir verdere behandeling. “By Samaria het ŉ groep van 300 onwettige myners die R64 (Boshoff-pad) versper en polisiebeamptes met klippe bestook. Polisiebeamptes moes van rubberkoeëls gebruik maak om die groep onwettige myners te verjaag. Een persoon is getref en is na ŉ plaaslike hospitaal geneem vir verdere behandeling,” het Ramatseba bygevoeg. Nege verdagtes is in hegtenis geneem in verband met openbare geweld nadat hulle die pad versper en beamptes met klippe bestook het. Hulle sal binnekort in die Kimberley-landdroshof verskyn hangende verdere ondersoek. Die polisie monitor die situasie, maar dit is tans kalm in die gebied, aldus Ramatseba.